Sklep Sveta

z dne 7. novembra 2000

o spremembi Sklepa 2000/24/ES zaradi razširitve jamstva Skupnosti, podeljenega Evropski investicijski banki za kritje posojil za projekte na Hrvaškem

(2000/688/ES)

SVET EVROPSKE UNIJE JE –

ob upoštevanju Pogodbe o Evropski skupnosti, zlasti člena 308 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju naslednjega:

(1) Svet za splošne zadeve je 6. marca 1995 sprejel pogajalske smernice za sklenitev sporazuma o gospodarskem in trgovinskem sodelovanju, vključno s finančnim protokolom, s Hrvaško. Finančni protokol je vseboval posebno posojilno ugodnost v višini 230 milijonov EUR, ki jo je Evropska investicijska banka (EIB) namenila Hrvaški za obdobje petih let. Predsedstvo Sveta je 4. avgusta 1995 zaradi začetka vojaških operacij v Krajini napovedalo odložitev pogajanj s Hrvaško glede sporazuma o gospodarskem in trgovinskem sodelovanju.

(2) Zadnji dogodki po parlamentarnih in predsedniških volitvah, organiziranih na začetku leta 2000, so radikalno spremenili politično prizorišče na Hrvaškem. Nova hrvaška vlada se je odločno zavezala izpeljati program političnih in gospodarskih reform skladno s pogoji iz stabilizacijsko-pridružitvenega procesa Evropske unije za države Jugovzhodne Evrope.

(3) Svet za splošne zadeve je 24. januarja 2000 sprejel posebno deklaracijo o Hrvaški in potrdil svojo pripravljenost za pomoč Hrvaški pri obvladovanju izzivov, ki jo čakajo pri vzpostavljanju tesnejših odnosov z Evropsko unijo.

(4) Na povabilo Sveta za splošne zadeve z dne 14. februarja 2000 je Komisija 24. maja 2000 izdelala poročilo o izvedljivosti odprtja pogajanj za sklenitev stabilizacijsko-pridružitvenega sporazuma s Hrvaško. To poročilo je 14. junija 2000 potrdil Svet za splošne zadeve in Komisija je 19. julija 2000 na Svet naslovila priporočilo o odprtju pogajanj.

(5) Bistvenega pomena je, da Evropska unija sedaj podpira Hrvaško pri izvajanju programa političnih in gospodarskih reform, izdelanega po volitvah leta 2000 skladno s stabilizacijsko-pridružitvenim procesom Evropske unije, tako da pospešuje naložbe Hrvaške v razvoj infrastrukture in zasebnega sektorja.

(6) Zato je treba EIB podeliti mandat za jamstva, ki ji bo omogočal podpisovanje posojilnih pogodb na Hrvaškem. EIB je izrazila sposobnost in željo, da posojila iz lastnih sredstev skladno s svojim statutom razširi na Hrvaško.

(7) Svet je 31. oktobra 1994 sprejel Uredbo (ES, Euratom) št. 2728/94 o ustanovitvi Jamstvenega sklada za zunanje ukrepe [3].

(8) Sklep Sveta 2000/24/ES [4] daje EIB jamstvo Skupnosti v primeru izgub pri posojilih za projekte zunaj Skupnosti (Srednja in Vzhodna Evropa, sredozemske države, Latinska Amerika in Azija ter Južnoafriška republika).

(9) Splošno jamstvo, ki zajema splošni mandat EIB za dodeljevanje posojil zunaj Skupnosti, določeno s Sklepom 2000/24/ES, je treba razširiti na Hrvaško. Povišanje zgornjih mej posojil mora omogočiti, da se ustrezne posojilne ugodnosti dodelijo Hrvaški. Zato je treba ustrezno spremeniti Sklep 2000/24/ES.

(10) Pogodba za sprejetje tega sklepa ne predvideva drugih pooblastil, razen tistih iz člena 308 Pogodbe –

SKLENIL:

Člen 1

Člen 1 Sklepa 2000/24/ES se spremeni:

1. Drugi stavek drugega pododstavka odstavka 1 se spremeni:

(a) v uvodnem delu se znesek "18410 milijonov EUR" nadomesti z zneskom "18660 milijonov EUR";

(b) v prvi alinei se znesek "8680 milijonov EUR" nadomesti z zneskom "8930 milijonov EUR";

2. V prvi alinei odstavka 2 se "Hrvaška" doda za "Bolgarija".

Člen 2

Ta sklep začne učinkovati na dan objave v Uradnem listu Evropskih skupnosti.

V Bruslju, 7. novembra 2000

Za Svet

Predsednik

L. Fabius

[1] UL C 311 E, 31.10.2000, str. 329.

[2] Mnenje z dne 16. oktobra 2000 (še ni objavljeno v Uradnem listu).

[3] UL L 293, 12.11.1994, str. 1. Uredba, kakor je bila spremenjena z Uredbo (ES, Euratom) št. 1149/1999 (UL L 139, 2.6.1999, str. 1).

[4] UL L 9, 13.1.2000, str. 24.

--------------------------------------------------